## Agricultura flexibilitza els requisits de la PAC per a agricultors i ramaders afectats per les condicions climàtiques adverses

*** La Conselleria adopta estes mesures per a ajudar els agricultors i ramaders a complir amb els requisits exigits per la PAC**

La Conselleria d’Agricultura, Aigua, Ramaderia i Pesca flexibilitza els requisits de la PAC per a agricultors i ramaders afectats per les condicions climàtiques adverses. Les mesures adoptades, publicades en el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2024/12386)), van encaminades a facilitar el compliment dels ecorègims i de la condicionalitat.

Esta mesura es pren per a facilitar el compliment de determinats requisits que, a causa de les condicions climàtiques adverses que hi ha hagut a la Comunitat Valenciana, comprometen la sostenibilitat de l’explotació i els mitjans de producció, tant en agricultura com en ramaderia.

Cal recordar que la Comunitat Valenciana va registrar unes precipitacions molt inferiors a les normals durant la campanya agrícola 2023-2024, la qual cosa va ocasionar pèrdues, especialment nombroses en el secà; va deixar el sòl dels cultius sec i cada vegada més àrid, i es va agreujar la situació per a altres campanyes i altres cultius.

Esta situació ha generat problemes en el sector agrari, ha perjudicat sembres i collites i ha alterat el ritme habitual de les pràctiques de cultiu, amb especial incidència en l’obtenció de pastura i farratge per al bestiar, així com la dificultat per a mantindre vives les cobertes vegetals en les condicions del sòl.

Per això, s’adopten una sèrie de mesures que flexibilitzen el compliment dels ecorègims. Concretament, se simplifiquen el pasturatge extensiu, la sega i la biodiversitat en les superfícies de pastures; la rotació de cultius i la sembra directa en terres de cultiu; les cobertes vegetals i les cobertes inertes en cultius llenyosos, alhora que es facilita el compliment de les condicions per als espais de biodiversitat, especialment per a realitzar una gestió sostenible de la làmina d’aigua en cultius inundats.

Fecha: 28/11/2024